賦張邈所畫山水圖
作者：李彭
朝代：宋

paragraphs: 異時頗愛宋元君，踏門畫史如雲屯。
舐筆和墨太早計，解衣槃薄全天真。
夢澤張侯飽閒暇，直疑胸中有成畫。
酒酣耳熱呼不醒，澹墨淋漓疾揮灑。
誰爲右轄賦招魂，遠過酸寒鄭廣文。
怪底高堂見丘壑，欲攀松蘿尋石門。
咫尺終南與王屋，翩翩不下如黄鵠。
水南水北索價高，放浪猶歌紫芝曲。
張侯愛畫入骨髓，腦脂遮眼良有以。
筆端刻意寫遺民，要似留侯赤松子。
如聞可汲用王明，會須添作貢公喜。